**Biroul de informare publică şi relaţii cu presa din cadrul Parchetului de pe lângă Înalta Curte de Casaţie şi Justiţie, este împuternicit să aducă la cunoştinţa opiniei publice următoarele:**

Prin rechizitoriul procurorilor Parchetului de pe lângă Tribunalul Constanţa s-a dispus, la data de 17.08.2011, trimiterea în judecată în stare de arest preventiv a inculpatelor:

**•SELIM ATIGE** sub aspectul săvârşirii infracţiunilor de lipsire de libertate în mod ilegal, lovire şi alte violenţe şi rele tratamente aplicate minorului;

**•CERCHEZ RUBIE** sub aspectul săvârşirii infracţiunii de lipsire de libertate în mod ilegal.

Din probele administrate în cursul urmăririi penale a rezultat că inculpata Selim Atige este mama minorei S.C., ambele neavând acte de identitate şi nefiind înregistrate. În cursul lunii decembrie 2010, inculpata Selim Atige ,,a vândut-o” pe fiica ei în vârstă de 12 ani, contra unei sume de bani, inculpatei Cerchez Rubie pentru ca, în spiritul tradiţiei etniei din care cele două fac parte, minora să fie căsătorită cu numitul A.M., fiul inculpatei Cerchez Rubie, în vârstă de 11 ani. Minora S.C. nu a fost de acord cu această situaţie, fapt pentru care, de mai multe ori, a fugit de la domiciliul inculpatei Cerchez Rubie din comuna Valu lui Traian, jud. Constanta, întorcându-se la domiciliul mamei sale din Constanta. Inculpata Selim Atige o aducea înapoi la domiciliul inculpatei Cerchez Rubie, aplicându-i de fiecare dată o corecţie fizică. Această situaţie a continuat până în data de 26.07.2011 când, minora S.C. a fugit din nou şi, fiind adusă de inculpata Selim Atige în localitatea Valu lui Traian, a fost legată cu un lanţ, asigurat cu lacăt, de un picior al patului, în locuinţa inculpatei Cerchez Rubie, cu concursul acesteia. Totodată, inculpata Selim Atige i-a aplicat din nou minorei o corecţie fizică, provocându-i vătămări corporale ce au necesitat pentru vindecare 8-9 zile de îngrijiri medicale leziunile traumatice punându-i în pericol dezvoltarea normală a personalităţii. Aşa fiind, minora  prezintă o trauma psihică cu potenţial de recuperare, în condiţii de stimulare adecvată. Ulterior, în data de 28.07.2011, minora S. C. a reuşit să dezlege sârma cu care era legat lanţul şi a fugit din nou, fiind identificată de mai mulţi cetăţeni pe o stradă din localitatea Valu lui Traian, care au anunţat organele de poliţie.

Precizăm că faptele inculpatei Selim Atige care, în calitate de mamă a minorei S.C., ,,a vândut-o pe aceasta” inculpatei Cerchez Rubie pentru a fi căsătorită cu minorul A. M., fiul inculpatei Cerchez Rubie şi a lipsit-o de libertate în mod ilegal şi continuu, până la momentul la care minora a reuşit să fugă şi să fie găsită în spaţiul public de către persoane care au anunţat autorităţile, prezintă un grad de pericol social sporit.

       La această stare de fapt se adaugă împrejurarea că inculpata Selim Atige i-a aplicat mai multe lovituri minorei, cauzându-i vătămări corporale ce au necesitat pentru vindecare 8-9 zile de îngrijiri medicale, precum şi împrejurarea că împreună cu inculpata Cerchez Rubie, au legat-o pe minoră cu un lanţ de un pat aflat în locuinţa ultimei inculpate, întrunesc un conţinut infracţional ce agravează consecinţele faptelor pentru care acestea au fost trimise în judecată.

   Reamintim că,  procurori ai Parchetului de pe lângă Tribunalul Constanța au înaintat, la data de 29.07.2011, cererea de arestare preventivă, pentru o perioadă de 29 de zile, a inculpatelor Selim Atige şi Cerchez Rubie pentru aceste fapte, măsură ce expiră la data de 26.08.2011.

Dosarul a fost înaintat, spre competentă soluţionare, Judecătoriei Constanţa.